Mailis Reps

**Mailis Reps** (kuni abiellumiseni **Mailis Rand**, sündinud 13. jaanuaril 1975 Tallinnas) on Eesti poliitik, pikaaegne Eesti Keskerakonna aseesimees ja juhatuse liige. Ta on olnud ka X, XI, XII, XIII ja XIV Riigikogu liige ja mitu korda Eesti haridus- ja teadusminister.  

## Haridus

* 1981–1992 Tallinna 20. Keskkool
* 1991–1993 Filosoofia Kool (hilisem Tallinna Bakalaureuse Erakool)
* 1993–1998 Akadeemia Nord, õigusteadus (*cum laude*) 
* 1996–1997 Kalamazoo Kolledž, Michigan, USA, sotsiaalteadused (*cum laude*)
* 1998–1999 Kesk-Euroopa Ülikool, Budapest, õigusteadus (LL.M.) võrdlev konstitutsiooniline õigus (*cum laude*) 
* 1999–2000 Maastrichti Ülikool ja Euroopa Halduskorralduse Instituut, MA Euroopa avalikes suhetes (*cum laude*) 
*2001– ... Uppsala Ülikool, doktorantuur, rahvusvaheline ja Euroopa õigus 

## Töökäik
*1995 Cambridge'i Ülikooli Trinity College, Studio Inglise Kolledž, rahvusvaheliste gruppide nõustaja
*1995–1996 A SEED Europe (*Action for Solidarity, Equality, Environment and Development*) and YWD (*Young Women and Democracy*) Amsterdam, projektijuht
*1996–1997 Kalamazoo Kolledž (USA), informaatikaklassi operaator, meedia ja informaatika keskus 
*1997–1998 Tallinna Bakalaureuse Erakool, rektori nõustaja, avaliku õiguse õppetooli assistent
*2000–2001 Euroopa Komisjon (Brüssel), halduse ja personali direktoraat
*2000–?? Riia Kõrgem Õigusteaduste Kool, rahvusvahelise avaliku õiguse ja võrdleva konstitutsioonilise õiguse lektor
*2000–?? Akadeemia Nord, rahvusvahelise avaliku õiguse lektor
*2002–2003 Eesti haridus- ja teadusminister
*2003–2005 X Riigikogu liige       
*2005–2007 Eesti haridus- ja teadusminister
*2007–2011 XI Riigikogu liige, 17. aprillist 2007 Riigikogu kultuurikomisjoni aseesimees
*2011–2015 XII Riigikogu liige
*2015–2016 XIII Riigikogu liige
*2016–2020 Eesti haridus- ja teadusminister
*2020–2023 XIV Riigikogu liige, 9. veebruarist 2021 Riigikogu Eesti Keskerakonna fraktsiooni esimees

Mailis Reps kandideeris 2016. aasta Eesti presidendivalimistel Keskerakonna kandidaadina, kelleks ta sai erakonna volikogus Edgar Savisaart võites. Ta pääses Riigikogu kolmandast hääletusvoorust automaatselt valimiskogu kandidaatide hulka. Valimiskogus sai ta esimeses voorus kolmanda tulemuse (79 häält).

## Skandaalid
* Eesti haridus- ja teadusminister Mailis Reps külastas 2005. aasta augustis Marimaal Joškar-Olas toimunud X rahvusvahelist fennougristikakongressi. Visiidi käigus andis ta intervjuu Venemaa riigitelevisiooni Rossija-1 uudistesaatele "Vesti", milles teatas, et kõik, mis ta seal nägi, on väga suurepärane, et faktid, mida seal nägi, ja faktid, mida luges kodus, pole kuigi sarnased. "Võiks isegi öelda, et kodus tahetakse asju näidata natuke halvemana, kui nad on."
* Eesti haridus- ja teadusminister Mailis Reps kinnitas 2017. aasta veebruaris Postimehele, et pole Kremli-meelse portaali Sputnik ajakirjanikule holokausti ja küüditamise teemal intervjuud andnud. Ometigi avaldas Sputnik video Mailis Repsi antud intervjuust juudi kalmistul, mille alguses usutleja tutvustab ennast Sputniku esindajana.

### Kriminaalasi
Mailis Repsi vastu algatati kriminaalasi.

17. novembril 2020 avaldas Õhtuleht jäädvustused sellest, kuidas Haridus- ja Teadusministeeriumi palgal olnud autojuht sõidutas ministeeriumi autoga Repsi lapsi. Tegevus oli süsteemne.

2019. aastal oli minister Reps palunud ministeeriumi töötajatel viia talle koju kohvimasina. Kohvimasin jõudis tagasi ministeeriumisse alles pärast seda, kui Reps oli ametist tagasi astunud.

Haridus- ja Teadusministeeriumile tekkis kulu ka siis, kui Reps 2020. aasta Rally Estonia ajal Tartus Hotellis Pallas kahte tuba kasutas. Arve saadeti ministeeriumile, kuid minister maksis selle pärast ajakirjanduses huvi tekkimist hiljem ise kinni.

Reps kasutas ministeeriumi bussi ka oma pere puhkusereisil Horvaatiasse. See ei olnud ainus kord, kui ministeeriumi kütusekaardiga tehti oste, mille puhul on alust kahtlustada, et tegemist oli isiklikku laadi kuluga.

Ajakirjanduse väitel on politseile antud tunnistusi Repsi lastele ministeeriumi raha eest ostetud lennupiletite kohta.

Haridus- ja Teadusministeeriumis olid palgal Mailis Repsi sõbranna ja tädipoja naine. Siis, kui ajakirjandus teema vastu huvi tundma hakkas, nende nimesid ministeeriumi kodulehelt ei leitud. Ministri pikaaegne autojuht tunnistas, et nõunikud tegelevadki suuresti Repsi pereelu küsimustega.

13. jaanuaril 2020 tähistas Mailis Reps ühes Kadrioru restoranis oma sünnipäeva. Enamik külalistest olid keskerakondlased ning arve tasus Haridus- ja Teadusministeerium.

2024. aasta sügisel mõistis Harju maakohus Mailis Repsi süüdi väärteos: omastamises ja kelmuses, kriminaalmenetlust ei algatatud. Aasta hiljem ringkonnakohus pidas nii omastamise kui ka kelmuse süüdistust põhjendatuks mõnevõrra väiksemas ulatuses kui maakohus, kuid samas mõistis riigi kasuks välja suurema kahjuhüvitise kui maakohus, jättes ühtlasi kehtima Mailis Repsi süüdimõistmine omastamises ja kelmuses ning talle mõistetud karistuse 1 aasta ja 5 kuud vangistust, mis jäetakse 2-aastase katseajaga tingimisi täitmisele pööramata. 

2025. aastal jättis Riigikohus edasikaebuse menetlusele võtmata, seega jäi kehtima ringkonnakohtu süüdimõistev otsus omastamises ja kelmuses koos vastavate karistustega.

## Tunnustus
*2007 – Eesti Õpilasesinduste Liidu teenetemärk 
*2011 – Tallinna Ülikooli teenetemärk 
*2019 – Tallinna Ülikooli sajandi vilistlane

## Kriitika
*2006 – Karuteene (aasta keskkonnavaenulikuma teo eest keskkonnahariduse arengu takistamisel)

## Isiklikku
Mailis Reps on lahutatud lätlasest Agris Repšsist, kes töötab Riias vandeadvokaadina. Tal on üheksa last.

## Viited

## Välislingid